Foto og fagord (Lærervejledning)

Formål:

Formålet med øvelsen er at få ”lukket op” for fagordene og få koblet dem direkte til det konkrete i faget, i dette tilfælde fotos. På den måde er der større chance for, at eleverne husker fagordene, når ordene er repræsenteret visuelt i form af billeder, men eleverne husker også ordene bedre, når de tydeligt bliver italesat.

Forberedelse:

Find fotos eller andre billeder, som fagligt illustrerer nogle af de teknikker og fagord, som eleverne enten kender til eller skal til at lære om, gerne en blanding. Hvis eleverne endnu ikke har gennemgået teknikkerne, bliver det mere en gætteleg om, hvilke ord, der passer til de enkelte billeder.

Lav kort med de ord, som kan bruges om billederne. I nogle tilfælde må man lave flere eksemplarer af det samme ord, fordi billederne lægger op til det. Der kan naturligvis være forskel på, hvor mange fagord, der kan bruges på hvert billede, men mellem et og tre ord vil være almindeligt.

Ordkortene klippes ud (lamineres evt. først). Der skal være et sæt til hver gruppe, som består af to-tre elever.

Eleverne arbejder som beskrevet i små grupper. Det kan være godt på forhånd at overveje at sætte læsestærke og -svage elever sammen, så de mest læseudfordrede elever ikke sidder sammen.

Forløb:

Medmindre eleverne har meget godt kendskab til fagordene, kan det være en idé allerførst at gennemgå ordene, så alle har en bedre chance for at være med til at lægge kortene rigtigt. Et forslag er både at læse ordene højt og gennemgå betydningen af dem.

Eleverne skal herefter instrueres i at hjælpe hinanden med at læse ordkortene. De skal også instrueres i, at det ikke gælder om at blive først færdig, men om at få diskuteret de faglige elementer i hvert billede, hvilket kræver, at de taler sammen om opgaven.

Eleverne får et ark med fotos samt en bunke ordkort, som de så skal placere ud for de relevante fotos.

Når øvelsen er færdig, kan man samlet på holdet diskutere, om grupperne har besvaret ens, og du får som lærer en pejling på, hvordan eleverne placerer sig fagteoretisk.

Efterforløb:

Øvelsen kan gentages med nye ord, fx med fotoord på et højere teknisk niveau. Når ordene senere skal repeteres, kan man evt. bruge flipcards, hvor ordet står på den ene side af et kort, og forklaringen er skrevet på den anden, evt. illustreret med et billede.

Man kan med fordel lave kortene store, så de kan hænges op på en væg i klasserummet. Kortene kan evt. fremstilles i samarbejde med dansklæreren.